# Veileder til personlig opprykk til forsker 1183 - Statens personalhåndbok, pkt. 10.3.2 og forskrift om ansettelse og opprykk i undervisnings- og forskerstillinger (FOR 2006-02-09 nr. 129)

**Til kapittel 2 § 2-2 (5) Bedømmelsen skal skje på grunnlag av dokumentert vitenskapelig eller kunstnerisk kompetanse**

OsloMet - storbyuniversitetet ønsker at samme kvalitets- og minimumsstandard legges til grunn for opprykk til forsker 1183, som til professor hjemlet i § 2-2 i Forskrift om ansettelse og opprykk i undervisnings- og forskerstillinger av 9.februar 2006, med unntak for krav til undervisning og pedagogisk kompetanse.

* I den samlede innstilling skal det tas hensyn til om den *vitenskapelige produksjon* har en kvalitet og et nivå som kreves til professorkompetanse.
* De krav til dokumentert undervisningserfaring og veiledning av ph.d.-studenter som stilles ved professor-bedømmelser tas *ikke* med i bedømmingen.

Forskjellen på kompetansekravene til forsker 1183 og forsker 1109 er ikke først og fremst forskjell i kravet til antall vitenskapelige publikasjoner, men også større krav til kvalitet og bredde, slik det er vanlig både etter nasjonal og internasjonal standard.

Bedømmelseskomiteene skal etter pkt. (10) i § 2-2, ”legge kriteriene for vitenskapelig nivå i ansettelse som professor i §§ 1-1 og 1-2 til grunn ved bedømmelsen”. Det vil for samfunnsvitenskapelig fag si at kravet for å bli forsker 1183 er:

• Vitenskapelig nivå i samsvar med etablerte internasjonale eller nasjonale standarder.

**Vitenskapelig kompetanse**

For forsker i toppstilling/på professornivå kreves det betydelig vitenskapelig produksjon utover det som kreves til doktorgrad. Forskningen skal være av høy kvalitet, og vise både bredde og dybde. Produksjonen skal reflektere en selvstendig forskningsprofil og vise evne til å ta opp nye problemstillinger. Vedvarende forskningsaktivitet er en forutsetning.

Følgende krav bør være oppfylt:

* *Omfang*

Hva som er en vitenskapelig produksjon av betydelig omfang må vurderes i forhold til faglige tradisjoner og konkret ut fra innholdet i arbeidene og den innsatsen som ligger bak. En veiledende norm kan være at den vitenskapelige produksjonen (doktorgraden medregnet) bør tilsvare 8-12 tidsskriftartikler av full lengde eller to til tre bøker av god kvalitet og med ulikt innhold, men inntil 15 arbeider kan leveres. Søkeren må ha ytt vesentlige bidrag til alle arbeidene og hatt hovedansvaret for forskningsarbeidet og framstillingen i majoriteten (to tredeler) av arbeidene. Ved mer omfattende samforfatterskap kan kravet til antall arbeider settes høyere.

* Kvalitet

Resultatene skal være godt underbygd og klart uttrykt, slik det kreves for publisering i anerkjente vitenskapelige tidsskrifter eller på anerkjente forlag for vitenskapelige bøker. Det legges vekt på om arbeidene har fått eller kan få betydning for fagutviklingen eller for praksis på området. Det legges også vekt på originalitet i problemstilling, metode eller datakilder. Kravet til originalitet og betydning er klart høyere enn for doktorgraden, men det er nok at en del av arbeidene tilfredsstiller slike høyere krav.

* *Bredde*

Breddekravet skal bidra til å sikre at søkerens produksjon bør omfatte flere klasser av problemstillinger, temaer og forskningsmetoder. Søkeren bør ha vist evne til å sette egne arbeider inn i en større sammenheng.

* *Selvstendighet og samarbeid*

Søkeren må ha dokumentert at han eller hun vil være i stand til å på egen hånd å gjennomføre alle sentrale deler av et forskningsarbeid med høy kvalitet. Dette kan dokumenteres med arbeider der søkeren er eneforfatter (eventuelt førsteforfatter i disipliner der dette signaliserer hovedansvar for arbeidet), ved erklæringer fra medforfattere og ved erfaring fra prosjektledelse. For øvrig skal forskningssamarbeid og prosjektledelse vektlegges positivt.

* *Synlighet*

Arbeidene bør være publisert (eller antatt for publisering) i kanaler som har tilfredsstillende kvalitetskontroll og der de kan nå fram til andre forskere som vil bygge videre på eller kritisere resultatene. Vanligvis betyr dette publisering i internasjonale kanaler, men når temaet tilsier det, er publisering i nasjonale kanaler akseptabelt. Det legges vekt på hva som innen faget ble sett på som god publiseringspraksis på publiseringstidspunktet.

* *Aktualitet*

Arbeidene bør være relatert til forskningsfronten på publiseringstidspunktet. Noen av arbeidene bør være blitt til de siste fem år.

Ved vurdering av omfang og bredde kan det legges vekt på hele publikasjonslisten, også arbeider som ikke er innsendt.

Sakkyndig utvalgs uttalelse skal alltid gi uttrykk for om kompetanseerklæringen er enstemmig og utvilsom.

Ved opprykk skal kompetansen være innenfor fagområdet for stillingen. Arbeider på andre fagområder kan telle med, men vektlegges ut fra hva de sier om kompetansen for å drive forskning og forskningsprosjekter på det aktuelle fagområdet. Minst to tredeler av kravet til omfang definert over bør kunne oppfylles med arbeider som klart er innenfor fagområdet for stillingen, og noen av disse arbeidene bør ha blitt til de siste fem år. Dersom fagområdet er en snever spesialitet, kan det aksepteres at en noe større del er utenfor fagområdet.

Annen kompetanse kan ikke kompensere for mangler ved den vitenskapelige kompetansen.